Un fost ambasador american, inculpat în decembrie pentru spionaj în favoarea Cubei timp de peste 40 de ani, şi-a anunţat joi intenţia de a pleda vinovat, la două săptămâni după ce informase tribunalul de contrariu, informează vineri AFP.
Victor Manuel Rocha, 73 de ani, este acuzat că a fost o "cârtiţă" (agent infiltrat) a guvernului comunist de la Havana, în timp ce el avansa în ierarhia diplomaţiei americane, având acces la documente confidenţiale şi dispunând de influenţă asupra politicii externe a SUA.
El a făcut cunoscut joi audienţei de la un tribunal federal din Miami (sud-est) că va pleda de acum vinovat, o schimbare de linie a apărării sale, ce va fi oficializată într-o nouă audiere pe 21 aprilie, în timpul căreia va fi pronunţată sentinţa, potrivit unor documente judiciare.
Victor Manuel Rocha a ocupat posturi importante în cadrul diplomaţiei americane: înainte de a-şi încheia cariera în Departamentul de Stat ca ambasador în Bolivia din 2000 până în 2002, el a fost membru al Consiliului Naţional de Securitate, organism al Casei Albe, din 1994 până în 1995, în timpul preşedinţiei lui Bill Clinton, conform Agerpres.
Acest dosar este unul asupra "uneia dintre infiltrările cele mai lungi, care a vizat cele mai importante niveluri, a unui agent străin în cadrul statului american", a subliniat în decembrie ministrul american al justiţiei Merrick Garland.
Victor Manuel Rocha a fost de asemenea la post în numeroase ambasade americane în America Latină, printre care cea de la Havana.
Născut în Columbia şi naturalizat american, el a început să lucreze pentru principala agenţie de informaţii a guvernului cubanez încă din 1981.
Chiar şi după ce a părăsit Departamentul de Stat în 2022, după 30 de ani de serviciu, el şi-a continuat activitatea de spionaj în folosul Cubei, de pe lângă Departamentul de Justiţie al SUA.